b"\n_START_ARTICLE_\nDrag\xc3\xb3 com\xc3\xba\n_START_SECTION_\nNom com\xc3\xba\n_START_PARAGRAPH_\nDonat que \xc3\xa9s una esp\xc3\xa8cie freq\xc3\xbcent a casa nostra que fins i tot conviu amb els humans, rep nombrosos noms comuns segons la contrada: drag\xc3\xb3 com\xc3\xba, drag\xc3\xb3 negre, dragol\xc3\xad, talla-robes, menja-robes, rata-robes, esgarra-robes,  esqueixa-robes (o esquitxa-robes) o simplement drag\xc3\xb3 (o andrag\xc3\xb3)\n_START_SECTION_\nDescripci\xc3\xb3\n_START_PARAGRAPH_\nAquesta esp\xc3\xa8cie de drag\xc3\xb3 \xc3\xa9s grossa i robusta, i arriba a fer 190 mm de longitud (inclosa la cua, que acostuma a fer aproximadament 50% de la llargada de l'individu). La seva coloraci\xc3\xb3 \xc3\xa9s fosca, grisenca, amb 4 o 5 bandes transversals fosques de forma irregular en el dors. Cal destacar tamb\xc3\xa9 que la coloraci\xc3\xb3 canvia: \xc3\xa9s m\xc3\xa9s fosca durant el dia i m\xc3\xa9s clara durant la nit. A sota dels dits (5 a cada extremitat) s'hi troben unes 12 laminetes subdigitals adhesives, que li permeten d'enfilar-se amb facilitat per superf\xc3\xadcies verticals i llises._NEWLINE_Els mascles solen ser m\xc3\xa9s grans que les femelles, diferenciant-se tamb\xc3\xa9 per les ungles: els mascles nom\xc3\xa9s tenen ungles visibles en el 3r i 4t dit, mentre que les femelles presenten ungles visibles en tots els dits.\n_START_SECTION_\nDistribuci\xc3\xb3\n_START_PARAGRAPH_\nL'\xc3\xa0rea de distribuci\xc3\xb3 d'aquesta esp\xc3\xa8cie \xc3\xa9s la conca mediterr\xc3\xa0nia, per\xc3\xb2 ha estat introdu\xc3\xafda a Tenerife, Madeira (Portugal), Calif\xc3\xb2rnia (Estats Units) i l'Uruguai. A la pen\xc3\xadnsula Ib\xc3\xa8rica, la trobem majorit\xc3\xa0riament a la zona est, centre i sud, essent absent en la major part del Pa\xc3\xads Basc, Gal\xc3\xadcia, Cant\xc3\xa0bria, Ast\xc3\xbaries, nord de Castella i Lle\xc3\xb3 i l'est de les muntanyes peninsulars.\n_START_SECTION_\nH\xc3\xa0bitat\n_START_PARAGRAPH_\nGeneralment el drag\xc3\xb3 com\xc3\xba es pot trobar en cotes baixes, entre el nivell del mar i 600 metres, encara que s'han arribat a trobar exemplars fins a 2.350 metres d'altitud (Sierra Nevada). \xc3\x89s una esp\xc3\xa8cie pr\xc3\xb2pia de roques i pedregars (on es camufla f\xc3\xa0cilment), per\xc3\xb2 tamb\xc3\xa9 li agrada de viure en troncs d'arbres i arbusts. Lluny dels pobles i ciutats, acostuma a tenir h\xc3\xa0bits m\xc3\xa9s di\xc3\xbcrns, per b\xc3\xa9 que ha sabut adaptar-se notablement a l'entorn urb\xc3\xa0 nocturn, on aprofita la llum artificial que hi ha a la nit per ca\xc3\xa7ar insectes.\n_START_SECTION_\nDieta\n_START_PARAGRAPH_\nLa dieta \xc3\xa9s molt variada i inclou nombrosos grups d'invertebrats, en especial cole\xc3\xb2pters, ar\xc3\xa0cnids, himen\xc3\xb2pters, lepid\xc3\xb2pters i larves d'insectes. Ocasionalment tamb\xc3\xa9 s'ha observat capturant individus joves de sargantanes i fins i tot de dragons. La seva dieta varia estacionalment, en funci\xc3\xb3 de la disponibilitat de preses, fet que fa pensar que segueix un patr\xc3\xb3 d'alimentaci\xc3\xb3 oportunista.\n_START_SECTION_\nDepredadors\n_START_PARAGRAPH_\nLa colobra de ferradura, la colobra bordelesa, la serp _NEWLINE_verda, l'\xc3\xb2liba i la geneta s\xc3\xb3n els depredadors m\xc3\xa9s habituals del drag\xc3\xb3 com\xc3\xba.\n_START_SECTION_\nReproducci\xc3\xb3\n_START_PARAGRAPH_\nEl per\xc3\xadode reproductor t\xc3\xa9 lloc durant la primavera i \xc3\xa9s extensible fins als principis d'estiu. Durant la c\xc3\xb2pula el mascle mossega la femella en el ventre. Les postes s\xc3\xb3n d'1-2 ous (10x15 mm aprox) que s\xc3\xb3n depositats sota terra, pedres, troncs.. Normalment es fan entre 1 i 3 postes a l'any, per\xc3\xb2 en captivitat es pot arribar fins a 7, de manera que es creu que el nombre de postes dep\xc3\xa8n de la disponibilitat d'aliment."